הריגת שלושת החטופים הישראלים בשג'אעייה

הריגת שלושת החטופים הישראלים בשׁג'אעייה אירעה ב-15 בדצמבר 2023, בלחימת צה"ל בשכונת שג'אעייה שבעיר עזה. כוח של גדוד 17 ירה למוות בשלושה חטופים ישראלים, אלון שמריז, סאמר אל-טלאלקה ויותם חיים, שלאחר כ-70 ימים בשבי הצליחו לברוח לאחר שכוח של סיירת גולני הרג את החוטפים שלהם מבלי לדעת שהם מחזיקים חטופים במבנה.

רקע 

שלושת החטופים שנהרגו היו: יותם חיים, בן 28 מכפר עזה, היה מתופף בלהקת המטאל "Persephore"; אלון שמריז, בן 26 מכפר עזה, תכנן ללמוד הנדסה ב; סאמר אל-טלאלקה, בן 25 מחורה, עבד במדגרה בקיבוץ ניר עם ועמד להתחתן.

 התקרית 
ממוזער|הבד, עליו רשמו השלושה 'הצילו - 3 חטופים' באמצעות תבלינים, מוצג במסגרת תערוכת 'מבעד לעיניהם' שיזמה קהילת כפר עזה לציון שנה לטבח ה-7 באוקטובר.
במתקפת הפתע על ישראל ב-7 באוקטובר 2023 נחטפו מישראל לרצועת עזה 251 אנשים, והוחזקו על ידי החמאס בשבי. בעקבות המתקפה פתח צה"ל מיד במלחמת חרבות ברזל וכשלושה שבועות לאחר מכן בתמרון קרקעי ברצועת עזה.

ב-10 בדצמבר כוח גולני הרג את החוטפים מבלי לדעת שהם מחזיקים חטופים במבנה. במהלך הקרב כלב של עוקץ נכנס לבית שבו שהו החטופים ואחד מהם, אלון שמריז, צעק לעברו: "הצילו, יש פה חטופים". הכלב יצא מהבניין ובהמשך נהרג, ולכן המצלמה שלגופו לא נבדקה, אלא רק שלושה ימים אחרי תקרית הירי בחטופים.

החטופים נמלטו ושהו לבדם בבניין מגורים בשג'אעייה. הם תלו על הבניין בו שהו שלטים מאולתרים עליהם כתבו באמצעות תבלינים: "SOS" ו"הצילו - 3 חטופים". ב-15 בדצמבר הם יצאו מהבניין, סמוך לכוח צה"ל מגדוד 17 מחטיבת ביסלמ"ח אשר זיהה שלושה אנשים הולכים בקבוצה, בלי חולצות ועם דגל לבן. קלע שהיה כמה עשרות מטרים מהם ירה לכיוונם והרג את סאמר אל-טלאלקה ואלון שמריז. יותם חיים נמלט למבנה סמוך, וצעק "הצילו". אחד המפקדים כרז לחטוף שייצא החוצה, וכשיצא – נורה ונהרג. המג"ד הורה לחדול אש אך חייל שהיה במבנה אחר פגע ביותם חיים.

כשנפסק הירי נקראו לוחמי הנדסה קרבית לוודא כי הגופות אינן ממולכדות. למראה גופתו של חיים התעורר במפקד הגדוד החשד שמדובר בישראלי, והגופות הועברו לבדיקה שבה התגלתה זהות ההרוגים.

 חקירה 
בתחקיר הראשוני אמר הקלע שירה בקבוצה שחש סכנת חיים מנוכחותם, ולגבי הירי השני נאמר כי חששו שקריאות "הצילו" בעברית היו מלכודת שנועדה למשוך כוחות פנימה ולכן ירו בחטוף. החיילים פעלו באזור מרובה היתקלויות ועל רקע החשש שמחבלים יבצעו פיגועי משיכה ויגרמו לכוחות להיכנס למבנים ממולכדים. בהודעה ראשונית מטעם הצבא נמסר שהירי בוצע בניגוד להוראות הפתיחה באש.
מספר ימים לאחר התקרית העיתונאי אמיר בוחבוט פרסם כי הלוחמים פעלו בהתאם להנחיית המג"ד - שבעקבות תקריות באזור הורה לפתוח באש על כל גבר בגיל הלחימה.

תגובות 
עם פרסום הידיעה על התקרית יצאה קריאה מטעם מטה משפחות החטופים והנעדרים להפגנה מול מחנה רבין בקריאה לחידוש המשא ומתן לשחרור החטופים. מאות אנשים השתתפו בהפגנה שהייתה באותו ערב וחסמו כבישים מסביב למחנה רבין.

הרמטכ"ל הרצי הלוי הבהיר כי צה"ל והעומד בראשו אחראים על מה שקרה ויעשו הכל  כדי למנוע הישנותם של מקרים כאלה בהמשך הלחימה. לדבריו, הירי, אשר בוצע במהלך לחימה ובתנאי לחץ, בוצע בניגוד להוראות הפתיחה באש. לאחר תחקיר ראשוני ציין הרמטכ"ל כי צה"ל כשל במשימה והיה ניתן למנוע את הפגיעה בחטופים. עם זאת הוחלט לא לנקוט כלל בצעדים נגד המעורבים, לפחות עד סוף המלחמה.

איריס חיים, אמו של החטוף שנורה יותם חיים, פרסמה הודעה מוקלטת לגדוד שחייליו ירו למוות בבנה, וציינה שהיא אוהבת ומחבקת אותם, ומאשימה במות בנה את החמאס ולא  דבריו של יונתן שמריז בהלווית אחיו אלון, ביטאו ביקורת חריפה על התנהלות הממשלה והמערכת הביטחונית בהקשר לאירועי ה-7 באוקטובר.

הפובליציסט נחום ברנע ורבים אחרים כתבו שמדובר בהפרה סדרתית של פקודות הצבא ואף בפשע מלחמה. ברנע קשר בין התקרית להריגת יובל קסטלמן שאירעה ימים ספורים קודם לכן, וכתב כי "החוט המקשר הוא ההתעלמות ממראה העיניים, הששון אלי הדק, הזלזול בחיי אדם". אלעד מן הטיל אחריות לתקרית על עיתונאים ישראלים, שעודדו מדיניות לפיה מספיק ספק כלשהו של סיכון כדי להצדיק ירי על מנת להרוג.

הרב שמואל אליהו וכותבים נוספים הביעו עמדה לפיה האחריות המלאה לטרגדיה היא על החמאס, ואין לשפוט את החיילים על טעות בהחלטה של שניות מתוך עקת הקרב, כדי לא לפגוע בהמשך הלחימה ובקבלת ההחלטות בה.

לאחר התקרית
250px|ממוזער|נשיא המדינה יצחק הרצוג ורעייתו מיכל הרצוג בעת הענקת תעודות הוקרה למשפחות שלושת החטופים, אפריל 2024
משפחתו של שמריז דרשה מצה"ל שיוכר כחלל צה"ל, על רקע העובדה שהוא זומן למילואים בתחילת המלחמה לפני שנודע שנחטף וגם לאור העובדה שיש עדויות שהוא נסמך על הידע שלו מתקופת שירותו הסדיר ביחידת ההנדסה הקרבית יהל"ם בעת ניסיון ההישרדות של החטופים. צה"ל סירב, ובתגובה במרץ 2024 המשפחה עתרה לבג"ץ כדי לקבל את ההכרה. ב-18 באפריל 2024 הונחה על קברו של שמריז ביוזמת צה"ל מעין מצבה צבאית, ללא דרגה ומספר אישי כמקובל במצבה צבאית סטנדרטית.

ב-15 באפריל 2024 הוענקו למשפחות שלושת החטופים תעודות הוקרה על גבורתם על ידי נשיא המדינה יצחק הרצוג.

בתרבות פופולרית

בנובמבר 2025 עלה לאקרנים סרטו של דורון ערן "תהיה חזק" המתאר את סיפורם של שלושת החטופים. בסרט מככבים וואל חמדון בתפקיד סאמר אל-טלאלקה, שחר טבוך בתפקיד יותם חיים ותומר מחלוף בתפקיד אלון שמריז. עוד מככבים בסרט: סלמה בלייר וג'אד הירש.

ראו גם
 הריגת יובל קסטלמן
 הריגת דוד בן אברהם

קישורים חיצוניים









 Archie Bland, Tuesday briefing: Will the accidental shooting of three Israeli hostages be a ‘sea change’ moment?, The Guardian, 19 בדצמבר 2023
 Anna Schecter, How 3 Israeli hostages tried to save themselves, only to be killed by their own military , NBC, 22 בדצמבר 2023

הערות שוליים

קטגוריה:החטופים הישראלים ברצועת עזה במלחמת חרבות ברזל
קטגוריה:ישראלים שנחטפו
קטגוריה:בני ערובה ישראלים
קטגוריה:שביית אזרחי ישראל וחיילי צה"ל
קטגוריה:ישראל: הריגה עקב טעות בזיהוי
קטגוריה:הרג חטופים, שבויים, ובני ערובה
קטגוריה:2023 ברצועת עזה
קטגוריה:הרג אזרחים ישראלים בידי צה"ל